Projektas
LIETUVOS RESPUBLIKOS SAVIVALDYBIŲ TARYBŲ RINKIMŲ ĮSTATYMO NR. I-532 1, 3, 10, 14, 23, 26, 28, 30, 32, 34, 36, 37, 39, 40, 43, 48, 50, 55, 63, 72, 73, 74, 75, 77, 82, 86, 87 IR 89  STRAIPSNIŲ PAKEITIMO IR ĮSTATYMO PAPILDYMO 101, 841 STRAIPSNIAIS ĮSTATYMAS

2019 m.         d.  Nr. 
Vilnius

1 straipsnis. 1 straipsnio pakeitimas
Pakeisti 1 straipsnio 3 dalį ir ją išdėstyti taip:
„3. Lietuvos Respublikos savivaldybių tarybų nariai renkami pagal mišrią rinkimų sistemą: daugiamandatėje apygardoje ir vienmandatėse teritorijos apygardose. Viena savivaldybė sudaro vieną daugiamandatę rinkimų apygardą ir tam tikrą skaičių vienmandančių rinkimų apygardų. Daugiamandatėje apygardoje renkami šios savivaldybės tarybos nariai pagal proporcinę rinkimų sistemą (išskyrus savivaldybės tarybos narį – merą). Vienmandatėse teritorijos apygardose renkami šios savivaldybės tarybos nariai pagal absoliučios daugumos rinkimų sistemą.“.

2 straipsnis. 3 straipsnio pakeitimas
Pakeisti 3 straipsnio 1 dalį ir ją išdėstyti taip:
„1. Kiekvienas rinkėjas turi po vieną mandato balsą daugiamandatėje rinkimų apygardoje balsuoti už kandidatų į savivaldybės tarybos narius sąrašą (toliau – kandidatų sąrašas) ir po vieną mandato balsą teritorijos apygardoje balsuoti už kandidatą į savivaldybės tarybos narius. Pagal mandato balsų, gautų už kiekvieną kandidatų sąrašą, sumas nustatoma, kiek tarybos nario mandatų gauna ar negauna konkretus kandidatų sąrašas. Už kandidatų sąrašą balsuojantis rinkėjas už šio sąrašo kandidatus gali paduoti pirmumo balsus. Pagal pirmumo balsų sumas už kiekvieną sąrašo kandidatą nustatoma kiekvieno kandidato vieta šiame kandidatų sąraše po rinkimų.“.

3 straipsnis. 10 straipsnio pakeitimas
Pakeisti 10 straipsnio 1 dalį ir ją išdėstyti taip:
„1. Į savivaldybės tarybą iš viso renkama:
1) 51 savivaldybės tarybos narys – savivaldybėse, kuriose yra daugiau kaip 500 000 gyventojų, iš jų 26 – vienmandatėje teritorijos apygardoje, 25 – daugiamandatėje apygardoje;
2) 41 savivaldybės tarybos narys – savivaldybėse, kuriose yra nuo 250 000 iki 500 000 gyventojų; iš jų 21 – vienmandatėje teritorijos apygardoje, 20 – daugiamandatėje apygardoje
3) 31 savivaldybės tarybos narys – savivaldybėse, kuriose yra nuo 100 000 iki 250 000 gyventojų; iš jų 16 – vienmandatėje teritorijos apygardoje, 15 – daugiamandatėje apygardoje
4) 27 savivaldybės tarybos nariai – savivaldybėse, kuriose yra nuo 50 000 iki 100 000 gyventojų; iš jų 14 – vienmandatėje teritorijos apygardoje, 13 – daugiamandatėje apygardoje
5) 25 savivaldybės tarybos nariai – savivaldybėse, kuriose yra nuo 20 000 iki 50 000 gyventojų; iš jų 13 – vienmandatėje teritorijos apygardoje, 12 – daugiamandatėje apygardoje
6) 21 savivaldybės tarybos narys – savivaldybėse, kuriose yra nuo 10 000 iki 20 000 gyventojų; iš jų 11 – vienmandatėje teritorijos apygardoje, 10 – daugiamandatėje apygardoje
7) 17 savivaldybės tarybos narių – savivaldybėse, kuriose yra nuo 5 000 iki 10 000 gyventojų; iš jų 9 – vienmandatėje teritorijos apygardoje, 8 – daugiamandatėje apygardoje;
8) 15 savivaldybės tarybos narių – savivaldybėse, kuriose yra mažiau kaip 5 000 gyventojų, iš jų 8 – vienmandatėje teritorijos apygardoje, 7 – daugiamandatėje apygardoje.“.

4 straipsnis. Įstatymo papildymas 101 straipsniu 
Papildyti Įstatymą 101 straipsniu:
„101 straipsnis. Savivaldybių apygardų ir teritorijos apygardų sudarymas
Rinkimams organizuoti sudaromos savivaldybių apygardos ir teritorijos apygardos. Savivaldybės apygarda sutampa su savivaldybės ribomis. Savivaldybės dalijamos į teritorijos apygardas. Teritorijos apygarda sudaroma atsižvelgiant į rinkėjų skaičių teritorijos apygardoje, savivaldybės suskirstymą į vienmandates teritorijų rinkimų apygardas per ankstesnius savivaldos rinkimus ir administracinį teritorinį padalijimą. Teritorijos apygarda sudaroma iš bendrą ribą turinčių rinkimų apylinkių. Rinkėjų skaičius teritorijos apygardoje turi būti nuo 0,9 iki 1,1 vidutinio rinkėjų visose teritorijų rinkimų apygardose skaičiaus. Savivaldybės administracijos direktoriaus teikimu Vyriausioji rinkimų komisija, likus ne mažiau kaip 110 dienų iki rinkimų, nustato ir, likus ne mažiau kaip 100 dienų iki rinkimų, savo interneto svetainėje skelbia teritorijos apygardas sudarančių rinkimų apylinkių sąrašą, jų balsavimo būstinių adresus ir telefonus, apygardos rinkėjų skaičių.“.

5 straipsnis. 14 straipsnio pakeitimas	
1. Pakeisti 14 straipsnio 1 dalies 1 punktą ir jį išdėstyti taip:	                	                                                  
„1) Vyriausiosios rinkimų komisijos nustatyta tvarka informuoja savivaldybės teritorijoje gyvenančius rinkėjus apie rinkimų apylinkių ribas, apylinkių rinkimų komisijų būstines, jų darbo laiką ir balsavimo patalpas. Savivaldybės rinkimų komisija Vyriausiosios rinkimų komisijos nustatyta tvarka informuoja savivaldybės teritorijoje gyvenančius rinkėjus apie teritorijos apygardų ribas, teritorijos apygardas sudarančias rinkimų apylinkes, apylinkių ribas, apylinkių rinkimų komisijų būstines, jų darbo laiką ir balsavimo patalpas;“.
2. Pakeisti 14 straipsnio 1 dalies 6 punktą ir jį išdėstyti taip:
„6) priima pareiškinius dokumentus, juos tikrina, registruoja kandidatus, kandidatų sąrašus ir kandidatus į savivaldybės tarybos narius – merus, įregistruotiems kandidatams išduoda pažymėjimus, registruoja sudaromas ar atšaukiamas partijų koalicijas, nustato jungtinių kandidatų sąrašų numerius;“.

6 straipsnis. 23 straipsnio pakeitimas
1. Pakeisti 23 straipsnio 1 dalį ir ją išdėstyti taip:
„1. Rinkimams organizuoti ir vykdyti sudaromi šie rinkėjų sąrašai:
1) Lietuvos Respublikos rinkėjų sąrašas;
2) savivaldybių rinkėjų sąrašai;
3) rinkimų apylinkių rinkėjų sąrašai.;
4) teritorijos apygardų rinkėjų sąrašai.“.
2. Pakeisti 23 straipsnio 4 dalies pirmą pastraipą ir ją išdėstyti taip:
„4. Lietuvos Respublikos rinkėjų sąrašą ir savivaldybių rinkėjų sąrašus elektroninių ryšių priemonėmis sudaro ir tvarko Vyriausioji rinkimų komisija kartu su Lietuvos Respublikos gyventojų registro tvarkytoju. Rinkimų apylinkių rinkėjų sąrašai ir teritorijos apygardų rinkėjų sąrašai yra saugomi elektroninėje informacijos laikmenoje ir spausdinami kaip išankstinis rinkimų teritorijos apygardos rinkėjų sąrašas ir rinkimų apylinkės rinkėjų sąrašas, kurie naudojami pranešimams apie rinkimus platinti ir rinkėjams susipažinti. Rinkėjų sąrašų sudarymo tvarką, formą, sudarymo būdą ir jų naudojimo tvarką nustato Vyriausioji rinkimų komisija. Atspausdintas rinkimų apylinkės galutinis rinkėjų sąrašas naudojamas balsuoti rinkimų dieną. Kartu su rinkimų apylinkės galutiniu rinkėjų sąrašu ir teritorijos apygardos galutiniu rinkėjų sąrašu spausdinami jų priedai, kuriuose nurodomi šiame rinkėjų sąraše padaryti pakeitimai. Sudarant rinkėjų sąrašus, naudojami šie asmens duomenys:“.
3. Pakeisti 23 straipsnio 4 dalies 3 punktą ir jį išdėstyti taip: 
„3) rinkimų apylinkės rinkėjų sąraše ir teritorijos apygardos rinkėjų sąraše: vardas, pavardė ir gyvenamosios vietos adresas. Rinkėjo, kuris yra pareiškęs nesutikimą, kad jo gyvenamosios vietos adresas būtų skelbiamas rinkimų apylinkės rinkėjų sąraše ar teritorijos apygardos rinkėjų sąraše, gyvenamosios vietos adresas nurodomas tik rinkimų apylinkės rinkėjų sąrašo priede ar teritorijos apygardos rinkėjų sąrašo priede;“.

7 straipsnis. 26 straipsnio pakeitimas
Pakeisti 26 straipsnį ir jį išdėstyti taip:
„26 straipsnis. Rinkimų apylinkių ir teritorijos apygardos rinkėjų sąrašai“
Rinkimų apylinkės rinkėjų sąrašą ir teritorijos apygardos rinkėjų sąrašą pagal savivaldybės rinkėjų sąrašą ir jame nurodytą rinkėjo gyvenamąją vietą sudaro savivaldybės rinkimų komisija ir ne vėliau kaip likus 26 dienoms iki rinkimų perduoda apylinkės rinkimų komisijai.

8 straipsnis. 28 straipsnio pakeitimas
Pakeisti 28 straipsnio 2 dalies 1 punktą ir jį išdėstyti taip:
„1) rinkimų apylinkės, į kurios rinkėjų sąrašą įrašytas rinkėjas, pavadinimas, numeris, teritorijos apygardos, į kurios rinkėjų sąrašą įrašytas rinkėjas, pavadinimas, numeris ir balsavimo patalpos adresas;“.

9 straipsnis. 30 straipsnio pakeitimas
1. Pakeisti  30 straipsnio 1 dalį ir ją išdėstyti taip:
„1. Išankstiniai rinkėjų sąrašai tikslinami perkeliant rinkėją iš vieno rinkimų apylinkės, teritorijos apygardos ar savivaldybės rinkėjų sąrašo į kitą, išbraukiant rinkėją iš Lietuvos Respublikos rinkėjų sąrašo ar įrašant rinkėją į Lietuvos Respublikos rinkėjų sąrašą.
2. Pakeisti  30 straipsnio 3 dalį ir ją išdėstyti taip:
„3. Rinkėjo perkėlimą iš vienos rinkimų apylinkės rinkėjų sąrašo į kitos rinkimų apylinkės rinkėjų sąrašą, iš vienos teritorijos apygardos rinkėjų sąrašo į kitą teritorijos apygardos rinkėjų sąrašą toje pačioje savivaldybėje tvarko savivaldybės rinkimų komisija ir apie rinkimų apylinkių rinkėjų sąrašuose padarytus pakeitimus praneša Vyriausiajai rinkimų komisijai. Rinkėjo perkėlimą iš vienos savivaldybės rinkėjų sąrašo į kitos savivaldybės rinkėjų sąrašą tvarko Vyriausioji rinkimų komisija savivaldybės rinkimų komisijos teikimu ir apie padarytus pakeitimus praneša savivaldybių rinkimų komisijoms. Rinkėją įrašyti į Lietuvos Respublikos rinkėjų sąrašą arba išbraukti iš Lietuvos Respublikos rinkėjų sąrašo gali tik Vyriausioji rinkimų komisija šio įstatymo 24 straipsnyje nustatytais atvejais.“.

10 straipsnis. 32 straipsnio pakeitimas
1. Pakeisti 32 straipsnio 1 dalį ir ją išdėstyti taip:
„1. Jeigu į apylinkės rinkimų komisiją po galutinių rinkėjų sąrašų patvirtinimo, bet ne vėliau kaip iki rinkimų dienos 18 valandos kreipiasi į šios rinkimų apylinkės rinkėjų sąrašą neįrašytas rinkėjas ir pateikia pasą, asmens tapatybės kortelę ar teisę nuolat gyventi Lietuvos Respublikoje patvirtinantį dokumentą ir dokumentą, liudijantį jo deklaruotą gyvenamąją vietą šios rinkimų apylinkės teritorijoje, apylinkės rinkimų komisija, nustačiusi, kad šis rinkėjas atitinka šio įstatymo 2 straipsnio 1 ir 3 dalių reikalavimus, įrašo šį rinkėją į papildomą rinkimų apylinkės rinkėjų sąrašą, teritorijos apygardos rinkėjų sąrašą ir leidžia jam balsuoti Vyriausiosios rinkimų komisijos nustatyta tvarka, o šio rinkėjo vardą, pavardę, asmens kodą, paso ar kito asmens tapatybę patvirtinančio dokumento numerį ir adresą nedelsdama praneša savivaldybės rinkimų komisijai. Savivaldybės rinkimų komisija patikrina, ar šis rinkėjas įrašytas į savivaldybės rinkėjų sąrašą, teritorijos apygardos rinkėjų sąrašą ir imasi priemonių užtikrinti, kad šis rinkėjas negalėtų du kartus balsuoti arba kad jo užpildyti rinkimų biuleteniai būtų skaičiuojami tik vieną kartą. Jeigu šis rinkėjas yra balsavęs du kartus, skaičiuojamas tik tas balsas, kuris pateko į rinkimų apylinkės balsadėžę. Kitas šio rinkėjo balsas, gautas balsavimo vokais arba balsavus pagal papildomą rinkimų apylinkės rinkėjų sąrašą, neskaičiuojamas.“.

11 straipsnis. 34 straipsnio pakeitimas 
1. Papildyti 34 straipsnį 6 dalimi:
„6. Savivaldybės teritorijos apygardose partijos, rinkimų komitetai gali kelti po vieną kandidatą kiekvienoje teritorijos apygardoje. Teritorijos apygardose kandidatai gali išsikelti ir patys.“. 
2. Papildyti 34 straipsnį 7 dalimi:
„7. Savivaldybės teritorijos apygardose keliamus ir išsikeliančius kandidatus turi paremti rinkėjų skaičius, proporcingas teritorijos apygardos rinkėjų skaičiui, atsižvelgiant į šio straipsnio 5 dalies nuostatas. Reikalingų surinkti parašų skaičių, nustatytą pagal paskutinių rinkimų rezultatus ir suapvalintą iki pirmųjų dviejų reikšminių skaitmenų, paskelbia Vyriausioji rinkimų komisija ne vėliau kaip iki rinkimų likus 110 dienų.“.
3. Papildyti 34 straipsnį 8 dalimi:
„8. Savivaldybės teritorijos apygardose iškelti ar išsikėlę kandidatai turi tokias pačias teises ir pareigas kaip ir kiti kandidatai į savivaldybės tarybos narius.“.

12 straipsnis. 36 straipsnio pakeitimas
1. Pakeisti 36 straipsnio 2 dalies 3 punktą ir jį išdėstyti taip:
„3) savivaldybių ir jose sudarytų teritorijos apygardų, kurių tarybų narių rinkimuose partija numato kelti kandidatus, sąrašą;“.
2. Pakeisti 36 straipsnio 3 dalies 1 punktą ir jį išdėstyti taip:
„1) partijos, rinkimų komiteto atstovo rinkimams pasirašytą keliamų kandidatų į savivaldybės tarybos narius sąrašą, nurodyti, jeigu keliamas, keliamą kandidatą į savivaldybės tarybos narius – merus, taip pat, jeigu keliami, kandidatus rinkimų teritorijos apygardose. Šio sąrašo formą nustato Vyriausioji rinkimų komisija;“.
3. Pakeisti 36 straipsnio 4 dalies 1 punktą ir jį išdėstyti taip:
„1) pareiškimą apie išsikėlimą kandidatu į savivaldybės tarybos narius – merus šioje savivaldybėje ar savivaldybės teritorijos apygardoje;“.
4. Pakeisti 36 straipsnio 5 dalį ir ją išdėstyti taip:
„5. Savivaldybės rinkimų komisija per 3 dienas nuo šiame straipsnyje nurodytų dokumentų gavimo dienos partijai, rinkimų komitetui, asmeniui, išsikėlusiam kandidatu į savivaldybės tarybos narius – merus, išduoda rinkėjų parašų rinkimo lapus. Rinkėjų parašų rinkimo lape turi būti šis tekstas ir lentelė rinkėjų duomenims įrašyti:
„Aš, (savivaldybės ir teritorijos apygardos pavadinimas) savivaldybės rinkėjas, patvirtinu, kad remiu partijos, rinkimų komiteto (partijos ar rinkimų komiteto pavadinimas) iškeltų kandidatų sąrašą (vardas, pavardė), keliamą (išsikėlusį) kandidatą į savivaldybės tarybos narius – merus (vardas, pavardė) (rinkimų data) rinkimuose į (savivaldybės pavadinimas) savivaldybės tarybą (tekste nurodomi atitinkami duomenys): 

	Eil. Nr.
	Rinkėjo pavardė, vardas
	Rinkėjo asmens tapatybės kortelės, paso arba teisę nuolat gyventi Lietuvos Respublikoje patvirtinančio dokumento numeris
	Rinkėjo gimimo data
	Rinkėjo gyvena-mosios vietos adresas
	Rinkėjo parašas
	Parašas, data“



5. Pakeisti 36 straipsnio 9 dalį ir ją išdėstyti taip:
„9. Savivaldybės rinkimų komisija, gavusi rinkėjų parašų rinkimo lapus, ne vėliau kaip per 6 dienas juos patikrina ir suskaičiuoja šios savivaldybės ar teritorijos apygardos rinkėjų šio įstatymo reikalavimus atitinkančių parašų skaičių. Rinkimų teisės neturinčių asmenų parašai, į tos savivaldybės ar teritorijos apygardos rinkėjų sąrašą neįrašytų rinkėjų parašai, rinkėjų, neįrašiusių visų šio įstatymo nustatytų duomenų ar įrašiusių neteisingus duomenis, parašai, taip pat rinkėjų, už to paties kandidato parėmimą pasirašiusių daugiau kaip vieną kartą, visi parašai neskaičiuojami.“.
6. Pakeisti 36 straipsnio 10 dalį ir ją išdėstyti taip:
„10. Jeigu rinkėjų parašų rinkimo lapuose yra surinktas šio įstatymo nustatytas šios savivaldybės ar teritorijos apygardos rinkėjų parašų skaičius, savivaldybės rinkimų komisija teikia Vyriausiajai rinkimų komisijai registruoti kandidatus į savivaldybės tarybos narius. Jeigu yra nustatoma, kad rinkėjų parašai suklastoti arba kad renkant parašus buvo paveikta rinkėjo valia ar kitaip pažeista parašų rinkimo tvarka, savivaldybės rinkimų komisija Vyriausiajai rinkimų komisijai siūlo neregistruoti kandidatų.“.

13 straipsnis. 37 straipsnio pakeitimas
Pakeisti 37 straipsnio 4 dalį ir ją išdėstyti taip:
„4. Savivaldybės rinkimų komisija, patikrinusi pateiktus pareiškinius dokumentus, rinkėjų parašų rinkimo lapus ir nustačiusi, kad jie atitinka šio įstatymo reikalavimus, o kandidatų sąrašas ir (ar) kandidatas turi šio įstatymo 34 straipsnio 5 ar 7 dalyje nustatyto skaičiaus rinkėjų palaikymą, sprendimą įregistruoti kandidatą turi priimti per 10 dienų po šių dokumentų pateikimo, bet ne vėliau kaip iki rinkimų likus 31 dienai.“.

14	straipsnis. 39 straipsnio pakeitimas
1. Pakeisti 39 straipsnio 1 dalį ir ją išdėstyti taip:
„1. Rinkimų užstatas kandidatui, vienam kandidatų sąrašui kartu toje pačioje savivaldybėje keliant vieną kandidatą į savivaldybės tarybos narius – merus, tik keliamam kandidatų sąrašui arba tik keliamam ar išsikeliančiam kandidatui į savivaldybės tarybos narius – merus, vienoje savivaldybėje įregistruoti yra paskutinio paskelbto šalies ūkio darbuotojų vieno vidutinio mėnesinio darbo užmokesčio (toliau – VMDU) dydžio.“.
2. Pakeisti 39 straipsnio 5 dalį ir ją išdėstyti taip:
„5. Pasibaigus politinės kampanijos laikotarpiui, Vyriausioji rinkimų komisija grąžina rinkimų užstatus juos sumokėjusiems kandidatams, partijoms, rinkimų komitetams, išsikėlusiems kandidatams į savivaldybės tarybos narius – merus, jeigu:
1) politinės kampanijos dalyvis Politinių kampanijų finansavimo ir finansavimo kontrolės įstatyme nustatytais terminais pateikė politinės kampanijos finansavimo ataskaitą, jos priedus bei išlaidas ir pajamas pagrindžiančius dokumentus;
2) kandidatai nepažeidė šio įstatymo 6 straipsnio arba šiurkščiai nepažeidė Politinių kampanijų finansavimo ir finansavimo kontrolės įstatymo;
3) kandidatas, kandidatas į savivaldybės tarybos narius – merus ar kandidatų sąrašas per savivaldybės tarybos rinkimus surinko ne mažiau kaip 3 procentus rinkimuose dalyvavusių rinkėjų balsų.“.
3. Pakeisti 39 straipsnio 6 dalį ir ją išdėstyti taip:
„6. Vyriausioji rinkimų komisija ne vėliau kaip per 60 dienų po rinkimų galutinių rezultatų oficialaus paskelbimo grąžina rinkimų užstatus juos sumokėjusiems kandidatams, partijoms, rinkimų komitetams, ar išsikėlusiems kandidatams į savivaldybės tarybos narius – merus, jeigu politinės kampanijos dalyviai Vyriausiajai rinkimų komisijai politinės kampanijos finansavimo ataskaitą, jos priedus bei išlaidas ir pajamas pagrindžiančius dokumentus pateikia ne vėliau kaip per 10 dienų nuo rinkimų galutinių rezultatų oficialaus paskelbimo dienos ir jeigu yra šio straipsnio 5 dalies 2 ir 3 punktuose nustatytos sąlygos.“.
4. Pakeisti 39 straipsnio 7 dalį ir ją išdėstyti taip:
„7. Panaikinus kandidato registravimą, atšaukus partijos, rinkimų komiteto kandidatų sąrašo (jungtinio sąrašo) paskelbimą šio įstatymo 37 straipsnio 6 dalyje nustatytais pagrindais arba neįregistravus kandidato, kandidato į savivaldybės tarybos narius – merus, kandidatų sąrašo (jungtinio sąrašo) dėl pavėluotai pateiktų pareiškinių dokumentų, rinkimų užstatas negrąžinamas.“.

15 straipsnis. 40 straipsnio pakeitimas
Pakeisti 40 straipsnį ir jį išdėstyti taip:
„40 straipsnis. Draudimas vienam asmeniui būti kandidatu keliuose kandidatų sąrašuose 
1. Kandidatas, kandidatas į savivaldybės tarybos narius – merus, partijos, rinkimų komiteto keliamas kandidatas į savivaldybės tarybos narius, gali būti įrašytas tik į vieną kandidatų sąrašą.
2. Kandidatas, kuris yra įrašytas į daugiau kaip vieną kandidatų sąrašą, privalo pasirinkti, kuriame kandidatų sąraše jis dalyvaus rinkimuose, ir ne vėliau kaip per 3 dienas apie tai raštu pranešti Vyriausiajai rinkimų komisijai. Vyriausioji rinkimų komisija kandidatų sąrašus pagal šioje dalyje nustatyta tvarka pateiktus pranešimus patikslina per 5 dienas, bet ne vėliau kaip iki rinkimų likus 35 dienoms. Jeigu kandidatas neįvykdo šioje dalyje nustatytos pareigos, Vyriausioji rinkimų komisija jį išbraukia iš daugiamandatės rinkimų apygardos kandidatų arba vienmandatės rinkimų apygardos kandidatų.“.

16 straipsnis. 43 straipsnio pakeitimas
Pakeisti 43 straipsnio 1 dalį ir ją išdėstyti taip: 	  
„1. Iki rinkimų dienos likus ne mažiau kaip 30 dienų, Vyriausioji rinkimų komisija savo interneto svetainėje paskelbia kiekvienoje savivaldybėje rinkimuose dalyvaujančioms partijoms, partijų koalicijoms, rinkimų komitetams burtais nustatytus rinkimų numerius, kandidatų sąrašus, kandidatus, įrašytus į kandidatų sąrašus, kandidatus teritorijos apygardose ir kandidatus į savivaldybės tarybos narius – merus.“.
2. Pakeisti 43 straipsnio 4 dalį ir ją išdėstyti taip: 
„4. Iki rinkimų likus ne mažiau kaip 18 dienų, savivaldybės rinkimų komisija paskelbia rinkimuose dalyvaujančių kandidatų sąrašus (jungtinius sąrašus), kandidatų rinkimų numerius, kandidatus teritorijos apygardose ir kandidatus į savivaldybės tarybos narius – merus.“.

17 straipsnis. 48 straipsnio pakeitimas 
1. Pakeisti 48 straipsnio 1 dalį ir ją išdėstyti taip:
„1. Vyriausiajai rinkimų komisijai paskelbus kandidatų sąrašus, kandidatus ir kandidatus į savivaldybių tarybų narius – merus, jiems (iš kandidatų sąrašų deleguotiems atstovams, kandidatams ir kandidatams į savivaldybės tarybos narius – merus) suteikiama teisė nemokamai naudotis nacionalinėmis visuomenės informavimo priemonėmis. Lietuvos nacionalinis radijas ir televizija rinkimų agitacijai skirtas radijo ir televizijos programas rengia ir transliuoja iš tam skirtų valstybės biudžeto lėšų. Vyriausioji rinkimų komisija apmoka papildomas tokių programų rengimo išlaidas. Rinkimų agitacijai skirtų programų rengimo taisykles patvirtina, konkrečią Lietuvos nacionalinio radijo ir televizijos programų trukmę ir laiką nustato Vyriausioji rinkimų komisija, suderinusi su Lietuvos nacionalinio radijo ir televizijos vadovu. Vyriausioji rinkimų komisija užtikrina lygiateisiškumo principo laikymąsi kiekvienoje savivaldybėje tarp kandidatų sąrašų, kandidatų ir tarp kandidatų į savivaldybės tarybos narius – merus.“.
2. Pakeisti 48 straipsnio 6 dalį ir ją išdėstyti taip:
„6. Kandidato į savivaldybės tarybos narius – merus programą, kandidatų, kandidatų sąrašo rinkimų programą Vyriausiosios rinkimų komisijos nustatyta tvarka paskelbia savivaldybės rinkimų komisija. Rinkimų programa, kuri savivaldybės rinkimų komisijai pateikta pavėluotai ir dėl to nebuvo paskelbta, negali būti skelbiama rinkimų agitacijos draudimo laikotarpiu ir po rinkimų.“.
3. Pakeisti 48 straipsnio 7 dalį ir ją išdėstyti taip:  
„7. Rinkimų programų spausdinimo tvarką nustato Vyriausioji rinkimų komisija. Kandidatų į savivaldybės tarybos narius – merus, kandidatų ir kandidatų sąrašo rinkimų programos rinkimų agitacijos draudimo laikotarpiu ir po rinkimų dienos neskelbiamos.“.

18 straipsnis. 50 straipsnio pakeitimas. 
1. Pakeisti 50 straipsnio 1 dalį ir ją išdėstyti taip: 
„1. Jeigu, Vyriausiajai rinkimų komisijai paskelbus kandidatų sąrašus ir kandidatus, visuomenės informavimo priemonė paskelbia partiją, rinkimų komitetą, iškėlusius kandidatų sąrašą, kandidatus ar kandidatą į savivaldybės tarybos narius – merus, kompromituojančią medžiagą (vėliausiai tokius duomenis galima skelbti likus iki rinkimų 5 dienoms, bet ne vėliau kaip priešpaskutiniame iki rinkimų agitacijos draudimo visuomenės informavimo priemonės leidinyje), ji privalo suteikti galimybę partijai (vienam iš jos skyrių), rinkimų komitetui pareikšti atsakomąją nuomonę. Atsakomąją nuomonę sudaro paskelbtos kompromituojančios medžiagos trumpas išdėstymas ir atsakymas. Atsakomoji nuomonė paprastai negali būti daugiau kaip tris kartus ilgesnė už kompromituojančią medžiagą. Visuomenės informavimo priemonė atsakomąją nuomonę turi paskelbti ne vėliau kaip per 7 dienas po to, kai ji buvo pareikšta, ir ne vėliau kaip likus 2 dienoms iki draudimo vykdyti rinkimų agitaciją pradžios. Jeigu visuomenės informavimo priemonė negali per šio įstatymo nustatytą laikotarpį pati paskelbti atsakomosios nuomonės, ji turi pasirūpinti savo lėšomis paskelbti atsakomąją nuomonę kitoje visuomenės informavimo priemonėje.“.
2. Pakeisti 50 straipsnio 2 dalį ir ją išdėstyti taip:
„2. Kandidatą į savivaldybės tarybos narius – merus, kandidatus, kandidatų sąrašą iškėlusią partiją, rinkimų komitetą kompromituojanti medžiaga yra tokia medžiaga, kuria siekiama paveikti rinkėjus, kad šie nebalsuotų už konkrečios partijos iškeltus kandidatus, ir kurioje pranešama partiją (jos skyrių), rinkimų komitetą neigiamai apibūdinanti žinia. Visuomenės informavimo priemonės paskelbta nuomonė (kitaip negu žiniai, nuomonei netaikomi tiesos kriterijai) apie partiją (jos skyrių), rinkimų komitetą, taip pat ir neigiama, nepripažįstama kompromituojančia medžiaga ir nesuteikia teisės reikalauti paskelbti atsakomąją nuomonę. Reikalavimas paskelbti atsakomąją nuomonę taip pat gali būti netenkinamas, jeigu medžiaga paskelbta ne apie tą partiją (jos skyrių), rinkimų komitetą; paskelbta medžiaga nėra kompromituojanti; kompromituojančią medžiagą apie partiją (jos skyrių), rinkimų komitetą paskelbė jų iškeltas kandidatas; medžiagoje nėra jokių partiją (jos skyrių), rinkimų komitetą apibūdinančių žinių; partija (jos skyrius), rinkimų komitetas jau pasinaudojo atsakomosios nuomonės teise.“.
3. Pakeisti 50 straipsnio 4 dalį ir ją išdėstyti taip: 
„4. Jeigu kandidatą į savivaldybės tarybos narius – merus, kandidatus, kandidatų sąrašą iškėlusią partiją, rinkimų komitetą kompromituojanti medžiaga buvo paskelbta šio įstatymo uždraustu laiku, atsakomoji nuomonė Vyriausiosios rinkimų komisijos sprendimu skelbiama per Lietuvos nacionalinį radiją ar televiziją ir už tai apmokama pagal reklamos skelbimų įkainius. Šiuo atveju visuomenės informavimo priemonė privalo Vyriausiajai rinkimų komisijai sumokėti trigubą šios atsakomosios nuomonės skelbimo kainą.“.
4. Pakeisti 50 straipsnio 6 dalį ir ją išdėstyti taip: 
„6. Kai atsakomoji nuomonė skelbiama Vyriausiosios rinkimų komisijos sprendimu, šio įstatymo nustatyta paskelbimo kaina ne ginčo tvarka išieškoma iš tos visuomenės informavimo priemonės, kuri kandidatą į savivaldybės tarybos narius – merus, kandidatus teritorijos apygardose, kandidatų sąrašą iškėlusią partiją, rinkimų komitetą kompromituojančią medžiagą paskelbė šio įstatymo uždraustu laiku arba pati laiku nepaskelbė atsakomosios nuomonės.“.

19 straipsnis. 55 straipsnio pakeitimas
1. Pakeisti 55 straipsnio 1 dalį ir ją išdėstyti taip:
„1. Kiekvienam rinkėjui įteikiami trys rinkimų biuleteniai, vienas balsuoti vienmandatėje rinkimų apygardoje, antras balsuoti daugiamandatėje rinkimų apygardoje ir  trečias balsuoti teritorijos apygardoje.“.
2. Papildyti 55 straipsnį 4 dalimi:
„4. Rinkimų biuletenyje balsuoti teritorijos apygardoje turi būti:
1) išspausdintas nurodymas rinkėjui, kaip užpildyti biuletenį, ir išskirtos specialios vietos rinkėjo valiai pareikšti;
2) skiriant kiekvienam kandidatui į savivaldybės tarybos narius po vienodą plotą, to paties tipo šriftu abėcėlės tvarka išspausdinti kandidatų vardas ir pavardė, greta įrašoma kandidatą iškėlusios partijos ar rinkėjų komiteto pavadinimas arba įrašoma „Išsikėlęs kandidatas.“.

20 straipsnis. 63 straipsnio pakeitimas
Pakeisti 63 straipsnio 2 dalį ir ją išdėstyti taip:
„2. Daugiamandatės rinkimų apygardos rinkimų biuletenyje rinkėjas pažymi tą kandidatų sąrašą, už kurį jis balsuoja už, ir specialiai pirmumo balsams nurodyti skirtuose rinkimų biuletenio laukeliuose įrašo pasirinktų šio sąrašo kandidatų rinkimų numerius. Jeigu rinkimų biuletenyje to paties kandidato rinkimų numeris įrašytas du ar daugiau kartų, šiam kandidatui pagal šį biuletenį įskaitomas tik vienas balsas. Vienmandatės rinkimų apygardos rinkimų biuletenyje rinkėjas pažymi tą kandidatą į savivaldybės tarybos narius – merus, už kurį jis balsuoja už. Teritorijos apygardos rinkimų biuletenyje rinkėjas pažymi tą kandidatą į savivaldybės tarybos narius, už kurį jis balsuoja už.“.

21 straipsnis. 72 straipsnio pakeitimas
1. Pakeisti 72 straipsnio 2 dalį ir ją išdėstyti taip:
„2. Įsitikinus, kad balsadėžė nebuvo pažeista, dalyvaujant ne mažiau kaip 3/5 apylinkės rinkimų komisijos narių ir rinkimų stebėtojams, ji atidaroma, visi rinkimų biuleteniai sudedami ant stalų, ant kurių negali būti jokių kitų dokumentų bei rašymo priemonių (išskyrus juodus grafitinius pieštukus), ir apylinkės rinkimų komisija suskaičiuoja visus balsadėžėje buvusius rinkimų biuletenius. Apylinkės rinkimų komisija, skaičiuodama rinkimų biuletenius, visus rinkimų biuletenius gali suskirstyti į grupes pagal rinkėjų už kandidatų sąrašus, kandidatus teritorijų apygardoje ir kandidatus į savivaldybės tarybos narius – merus paduotus balsus ir papildomai išskirti negaliojančių biuletenių grupę. Suskaičiavus kiekvienai grupei priskirtus rinkimų biuletenius, nustatomi rinkėjų už kandidatų sąrašus, kandidatus teritorijų apygardoje ir kandidatus į savivaldybės tarybos narius – merus paduoti balsai ir negaliojančių biuletenių skaičius. Iš visų rinkimų biuletenių turi būti išskirti, jeigu aptinkama, neturintys būtinų požymių (nenustatytos formos, neantspauduoti ar ne šios rinkimų komisijos antspaudu antspauduoti ir pan.) rinkimų biuleteniai. Apie tokius rinkimų biuletenius nedelsiant turi būti pranešta savivaldybės rinkimų komisijai ir apie tai įrašyta į rinkimų apylinkės balsų skaičiavimo protokolą. Visi rinkimų biuleteniai turi būti perskaičiuoti du kartus. Antrą kartą patikrinti, ar biuletenių grupės sudarytos pagal rinkėjų padarytas žymas, ir rinkimų biuletenius perskaičiuoti turi kiti komisijos nariai. Skaičiavimo rezultatai turi būti paskelbti ir įrašyti į rinkimų apylinkės balsų skaičiavimo protokolą, suskaičiuoti rinkimų biuleteniai sudėti į specialų voką (vokus), kuris (kurie) užklijuojamas (užklijuojami) ir saugomas (saugomi). Po to, kai apylinkės rinkimų komisija nustatė, kiek kandidatų sąrašai, kandidatai teritorijų apygardoje ir kandidatai į savivaldybės tarybos narius – merus gavo rinkimų apylinkės balsavimo patalpoje balsavusių rinkėjų balsų, pradedami skaičiuoti balsavimo vokais balsavusių rinkėjų balsai.“.
2. Pakeisti 72 straipsnio 3 dalį ir ją išdėstyti taip:
„3. Rinkimų biuleteniai, pagal kurių žymas galima nustatyti, už kurį kandidatų sąrašą, kandidatą teritorijų apygardoje ar kandidatą į savivaldybės tarybos narius – merus balsavo rinkėjas, bet negalima nustatyti, kam jis atidavė pirmumo balsą ar balsus, vien dėl to negali būti pripažinti negaliojančiais. Jeigu rinkėjas rinkimų biuletenyje nenurodė kandidato rinkimų numerio, nurodė nesamą kandidato rinkimų numerį arba pagal įrašą ar įrašus dėl pirmumo balsų neįmanoma nustatyti rinkėjo valios, pirmumo balsas ar balsai pagal šio biuletenio antrosios dalies specialųjį laukelį (laukelius) neskaičiuojami. Jeigu rinkimų biuletenyje to paties kandidato rinkimų numeris įrašytas daugiau negu vieną kartą, šiam kandidatui pagal šį biuletenį įskaitomas tik vienas balsas.“.

22 straipsnis. 73 straipsnio pakeitimas 
1. Pakeisti 73 straipsnio 1 dalies  6 punktą ir jį išdėstyti taip:
„6) baigus peržiūrėti visus gautus balsavimo vokus, balsadėžė atidaroma ir atplėšiami antspauduoti vidiniai balsavimo vokai. Jeigu balsavimo voke yra daugiau kaip vienas vienmandatės rinkimų apygardos rinkimų biuletenis, daugiau kaip vienas teritorijos apygardos rinkimų biuletenis arba daugiau kaip vienas daugiamandatės rinkimų apygardos rinkimų biuletenis, visi voke esantys biuleteniai pripažįstami negaliojančiais. Toliau gauti balsai skaičiuojami pagal šio įstatymo 71 straipsnyje nustatytus reikalavimus.“.
2. Pakeisti 73 straipsnio 3 dalies pirmąją pastraipą ir ją išdėstyti taip: 
„3. Po to, kai yra suskaičiuoti balsavimo patalpoje, balsavimo vokais už kandidatų sąrašus, kandidatus teritorijų apygardose ir kandidatus į savivaldybės tarybos narius – merus paduoti balsai, kai visi duomenys yra įrašyti į balsų skaičiavimo protokolo pirmąją dalį ir ši protokolo dalis yra pasirašyta komisijos narių, pirmininko ir rinkimų stebėtojų ir apylinkės rinkimų komisija pranešė savivaldybės rinkimų komisijai, kad mandatų balsai yra suskaičiuoti, apylinkės rinkimų komisija gali pradėti skaičiuoti balsus, paduotus už kandidatus (pirmumo balsus). Apylinkės rinkimų komisija gali nuspręsti pirmumo balsus skaičiuoti iš karto arba, jeigu leido savivaldybės rinkimų komisijos pirmininkas, kitą kartą, bet ne vėliau kaip po 24 valandų. Jeigu nusprendžiama pirmumo balsus skaičiuoti kitą kartą, rinkimų biuleteniai, kurie turi būti skaičiuojami, Vyriausiosios rinkimų komisijos nustatyta tvarka specialiajame voke turi būti perduoti saugoti savivaldybės rinkimų komisijai. Šiuo atveju savivaldybės rinkimų komisija po to, kai priėmė iš apylinkės rinkimų komisijos rinkimų dokumentus, dėl jai perduotuose biuleteniuose pirmumo balsų skaičiavimo turi priimti vieną iš šių sprendimų:“.

23 straipsnis. 74 straipsnio pakeitimas
1. Papildyti 74 straipsnį 3 dalimi ir ją išdėstyti taip: 
„3. Kiekvienoje rinkimų apylinkėje surašomas vienas teritorijos apygardos rinkimų balsų skaičiavimo protokolas. Šiame balsų skaičiavimo protokole įrašoma:
1) rinkėjų skaičius rinkimų apylinkėje;
2) gautų iš savivaldybės rinkimų komisijos teritorijos apygardos rinkimų biuletenių skaičius;
3) kiekvienam komisijos nariui išduotų rinkimų biuletenių skaičius, rinkėjams išduotų rinkimų biuletenių skaičius, rinkėjų parašų skaičius, atvykimo lapelių skaičius, nepanaudotų ir sugadintų rinkimų biuletenių skaičius;
4) anuliuotų rinkimų biuletenių skaičius;
5) rinkimų apylinkės balsavimo patalpoje balsavusių rinkėjų skaičius;
6) balsadėžės atidarymo laikas;
7) balsadėžėje rastų rinkimų biuletenių, kuriais rinkėjai nebalsavo nė už vieną kandidatą į savivaldybės tarybos narius arba balsavo už kelis kandidatus į savivaldybės tarybos narius, skaičius;
8) balsadėžėje rastų rinkimų biuletenių, kuriais rinkėjai balsavo už vieną kandidatą į savivaldybės tarybos narius, skaičius;
9) balsadėžėje rastų už kiekvieną kandidatą į savivaldybės tarybos narius paduotų balsų skaičius;
10) namuose balsavusių rinkėjų balsavimo vokų skaičius, gautų iš savivaldybės rinkimų komisijos balsavimo vokų skaičius, bendras gautų balsavimo vokų skaičius, antspauduotų vidinių balsavimo vokų skaičius;  
11) balsavimo vokais gautų biuletenių, kuriais rinkėjai nebalsavo nė už vieną kandidatą į savivaldybės tarybos narius arba balsavo už kelis kandidatus į savivaldybės tarybos narius, skaičius;  
12) balsavimo vokais gautų rinkimų biuletenių, kuriais rinkėjai balsavo už vieną kandidatą į savivaldybės tarybos, skaičius;  
13) balsavimo vokais gautų už kiekvieną kandidatą į savivaldybės tarybos narius paduotų balsų skaičius;  
14) visų rinkimų apylinkėje dalyvavusių rinkimuose rinkėjų skaičius;
15) visų biuletenių, kuriais rinkėjai nebalsavo nė už vieną kandidatą į savivaldybės tarybos narius arba balsavo už kelis kandidatus į savivaldybės tarybos narius, skaičius;
16) visų už kiekvieną kandidatą į savivaldybės tarybos narius paduotų balsų skaičius.“.
2. Pernumeruoti 74 straipsnio buvusias 3-9 dalis atitinkamai 4-10 ir jas išdėstyti taip:
„4. Pagal rinkimų apylinkės rinkėjų sąrašus nustatomas rinkėjų skaičius rinkimų apylinkėje. Rinkėjų, kuriems buvo išduoti rinkimų biuleteniai, skaičius nustatomas pagal rinkėjų parašus, liudijančius, kad rinkimų biuleteniai gauti. Rinkimų apylinkės balsavimo patalpoje balsavusių rinkėjų skaičius nustatomas pagal apylinkės rinkimų balsadėžėje rastų rinkimų biuletenių skaičių. Visų rinkimų apylinkėje dalyvavusių rinkimuose rinkėjų skaičius nustatomas pagal apylinkės rinkimų balsadėžėje rastų rinkimų biuletenių skaičių ir balsavimo vokais gautų rinkimų biuletenių skaičių.
5. Jeigu balsadėžėje randama rinkimų biuletenių daugiau, negu jų buvo išduota rinkėjams, apylinkės rinkimų komisija imasi priemonių priežastims išsiaiškinti. Tai įrašoma balsų skaičiavimo protokole ir nurodoma, kiek rinkimų biuletenių buvo rasta daugiau.
6. Kai į rinkimų apylinkės vienmandatės rinkimų apygardos balsų skaičiavimo protokolą įrašyti visi duomenys ir visi rinkimų biuleteniai sudėti į antspauduotus paketus ir į specialųjį voką (vokus), šį rinkimų apylinkės balsų skaičiavimo protokolą pasirašo apylinkės rinkimų komisijos pirmininkas ir nariai, po jų – ir rinkimų stebėtojai. Rinkimų stebėtojų pastabos, komisijos narių atskirosios nuomonės pridedamos prie protokolo ir yra neatskiriama jo dalis. Protokolo išrašas arba kopija rinkimų stebėtojams ir rinkimų komisijos nariams pateikiami jų prašymu.
7. Kai į rinkimų apylinkės daugiamandatės rinkimų apygardos balsų skaičiavimo protokolo pirmąją dalį įrašyti visi duomenys ir visi rinkimų biuleteniai sudėti į antspauduotus paketus ir į specialųjį voką (vokus), šią rinkimų apylinkės balsų skaičiavimo protokolo dalį pasirašo apylinkės rinkimų komisijos pirmininkas ir nariai, po jų – ir rinkimų stebėtojai. Rinkimų stebėtojų pastabos, komisijos narių atskirosios nuomonės pridedamos prie protokolo pirmosios dalies ir yra neatskiriama jo dalis. Protokolo pirmosios dalies išrašas arba kopija rinkimų stebėtojams ir rinkimų komisijos nariams pateikiami jų prašymu.
8. Rinkimų apylinkės daugiamandatės rinkimų apygardos balsų skaičiavimo protokolo antrojoje dalyje įrašoma:
1) skaičiuojamų rinkimų biuletenių skaičius;
2) kiekvieno kandidato gautų pirmumo balsų skaičius;
3) visų kandidatų gautų pirmumo balsų suma;
4) negaliojančių rinkimų biuletenių skaičius;
5) kiti Vyriausiosios rinkimų komisijos nustatyti balsų skaičiavimo duomenys, reikalingi tikrinant, ar tiksliai buvo suskaičiuoti rinkėjų paduoti balsai.
9. Kai į rinkimų apylinkės daugiamandatės rinkimų apygardos balsų skaičiavimo protokolo antrąją dalį įrašyti visi duomenys ir visi suskaičiuoti rinkimų biuleteniai sudėti į antspauduotus paketus, šią rinkimų apylinkės balsų skaičiavimo protokolo dalį pasirašo apylinkės rinkimų komisijos pirmininkas ir nariai, po jų – ir rinkimų stebėtojai. Rinkimų stebėtojų pastabos, apylinkės rinkimų komisijos narių atskirosios nuomonės pridedamos prie protokolo antrosios dalies ir yra neatskiriama jo dalis. Protokolo antrosios dalies išrašas arba kopija rinkimų stebėtojams ir rinkimų komisijos nariams pateikiami jų prašymu.
10. Jeigu savivaldybės ar apylinkės rinkimų komisija nustato, kad yra padaryta klaida nurodant duomenis daugiamandatės rinkimų apygardos balsų skaičiavimo protokolo pirmojoje dalyje, surašomas protokolas dėl klaidos ištaisymo. Protokolo antroji dalis, rinkimų biuleteniai grąžinami savivaldybės rinkimų komisijai. Sprendimą dėl klaidos ištaisymo priima savivaldybės rinkimų komisija“.    
3. Papildyti 74 straipsnį 11 dalimi ir ją išdėstyti taip:
„11.  Kai į rinkimų apylinkės teritorijos apygardos rinkimų balsų skaičiavimo protokolą įrašyti visi duomenys ir visi rinkimų biuleteniai sudėti į antspauduotus paketus ir į specialųjį voką (vokus), šį rinkimų apylinkės balsų skaičiavimo protokolą pasirašo apylinkės rinkimų komisijos pirmininkas ir nariai, po jų – ir rinkimų stebėtojai. Rinkimų stebėtojų pastabos, komisijos narių atskirosios nuomonės pridedamos prie protokolo ir yra neatskiriama jo dalis. Protokolo išrašas arba kopija rinkimų stebėtojams ir rinkimų komisijos nariams pateikiami jų prašymu.“.

24	straipsnis. 75 straipsnio pakeitimas
1. Pakeisti 75 straipsnio 1 dalies 3 punktą ir jį išdėstyti taip:
„3) biuleteniai, kuriuose nepažymėtas nė vienas kandidatų sąrašas, kandidatas teritorijos apygardoje arba nepažymėtas nė vienas kandidatas į savivaldybės tarybos narius – merus;“.
2. Pakeisti 75 straipsnio 1 dalies 4 punktą ir jį išdėstyti taip:
„4) biuleteniai, kuriuose pažymėtas daugiau kaip vienas kandidatų sąrašas, kandidatas teritorijos apygardoje arba pažymėtas daugiau kaip vienas kandidatas į savivaldybės tarybos narius – merus;“.

25 straipsnis. 77 straipsnio pakeitimas
Pakeisti 77 straipsnio 1 dalies 3 punktą ir jį išdėstyti taip:
„3) ar į rinkimų apylinkės daugiamandatės rinkimų apygardos balsų skaičiavimo protokolo pirmąją ir antrąją dalis (dalį) įrašyti visi duomenys, ar jie neprieštarauja vieni kitiems, ar atitinka savivaldybės rinkimų komisijos turimus duomenis, tai yra išduotų rinkimų biuletenių skaičių, rinkėjų skaičių, gautų išorinių balsavimo vokų skaičių, visų rinkimų biuletenių skaičių pagal pirmąją ir antrąją protokolo dalis, vienmandatės rinkimų apygardos balsų skaičiavimo protokolą ir teritorijos apygardos rinkimų balsų skaičiavimo protokolą, ar yra visi reikalingi parašai, ar prie protokolų pridėtos visos juose nurodytos komisijos narių atskirosios nuomonės, rinkimų stebėtojų pastabos;“.

26 straipsnis. 82 straipsnio pakeitimas
Pakeisti 82 straipsnio 1 dalies 4 punktą ir jį išdėstyti taip:
„4) už kiekvieną kandidatų sąrašą, kandidatus teritorijų apygardose, kandidatą į savivaldybės tarybos narius – merus ir už visus kandidatų sąrašus, kandidatus teritorijų apygardose, kandidatus į savivaldybės tarybos narius – merus paduotų balsų skaičių.“.

27 straipsnis. Įstatymo papildymas 841 straipsniu
Papildyti Įstatymą 841 straipsniu ir jį išdėstyti taip:
„841 straipsnis. Rinkimų rezultatų nustatymas teritorijų apygardose
1. Išankstinius rinkimų rezultatus nustato savivaldybės rinkimų komisija po to, kai pasirašytas teritorijos apygardos rinkimų balsų skaičiavimo protokolas.
2. Kiekvienoje teritorijos apygardoje išrinktu laikomas tas kandidatas į savivaldybės tarybos narius, kuris gavo daugiausiai rinkėjų balsų.“.

28 straipsnis. 86 straipsnio pakeitimas  
1. Pakeisti 86 straipsnio 1 dalį ir ją išdėstyti taip:
„1. Jeigu partija ar rinkimų komitetas, ar kandidatas šiurkščiai pažeidė šio įstatymo 6 straipsnio 1 dalį ir toks pažeidimas nustatytas arba padarytas vėliau, kaip nustatyta šio įstatymo 37 straipsnio 9 dalyje, Vyriausioji rinkimų komisija priima sprendimą dėl kandidatų sąrašo paskelbimo atšaukimo ar kandidato registravimo panaikinimo po rinkimų dienos. Atšaukus kandidatų sąrašo paskelbimą, už kandidatų sąrašą paduoti balsai, o panaikinus kandidato registravimą – už kandidatą paduoti rinkiminio reitingo balsai, rinkėjų balsai už kandidatą teritorijos apygardoje arba rinkėjų balsai už kandidatą į savivaldybės tarybos narius – merus, pripažįstami negaliojančiais. Balsus pripažinus negaliojančiais, gali būti sprendžiama dėl rinkimų pripažinimo negaliojančiais šiame straipsnyje nustatyta tvarka.“.
2. Pakeisti 86 straipsnio 2 dalį ir ją išdėstyti taip:
„2. Vyriausioji rinkimų komisija gali pripažinti rinkimų rezultatus rinkimų apygardoje negaliojančiais, jeigu nustato, kad šio įstatymo 6 straipsnio 1 dalies nuostatų ar kiti šiurkštūs šio įstatymo pažeidimai, padaryti rinkimų apylinkėje arba rinkimų apygardoje, arba kad dokumentų suklastojimas ar jų praradimas turėjo esminės įtakos rinkimų rezultatams, arba kad pagal balsų skaičiavimo protokolus ar kitus rinkimų dokumentus negalima nustatyti šių esminių rezultatų: 
1) vienmandatėje ar teritorijos apygardos rinkimų apygardoje – kandidato, kuriam tenka mandatas;
2) daugiamandatėje rinkimų apygardoje – kandidatų sąrašų, dalyvaujančių paskirstant mandatus, arba kandidatų sąrašui tenkančių mandatų skaičių galima nustatyti tik daugiau kaip vieno mandato tikslumu.“.

29 straipsnis. 87 straipsnio pakeitimas  
Pakeisti 87 straipsnio 2 dalį ir ją išdėstyti taip:
„2. Pakartotiniai rinkimai rengiami ne vėliau kaip po 3 mėnesių po to, kai rinkimai pripažinti negaliojančiais. Vyriausioji rinkimų komisija taip pat priima sprendimą dėl savivaldybės rinkimų komisijos įgaliojimų rengti pakartotinius rinkimus pratęsimo, šios komisijos sudėties pakeitimo arba komisijos sudarymo iš naujo. Toliau pakartotiniai rinkimai vykdomi šio įstatymo nustatyta tvarka. Už kandidatų sąrašus, kandidatus teritorijų apygardose ir kandidatus į savivaldybės tarybos narius – merus, kurie buvo užregistruoti dalyvauti ankstesniuose rinkimuose šioje savivaldybėje, sumokėti rinkimų užstatai įskaitomi.“.

30 straipsnis. 89 straipsnio pakeitimas     
Pakeisti 89 straipsnio 1 dalį ir ją išdėstyti taip:
„1. Jeigu savivaldybės tarybos nario įgaliojimai nutrūksta prieš terminą šio įstatymo 88 straipsnio 1 dalyje nustatytais pagrindais arba savivaldybės tarybos narys netenka mandato, savivaldybės taryboje atsiranda laisva savivaldybės tarybos nario vieta. Daugiamandatėje rinkimų apygardoje atsiradusi laisva savivaldybės tarybos nario vieta užimama taip: savivaldybės tarybos nariu tampa porinkiminiame kandidatų sąraše, pagal kurį buvo išrinktas savivaldybės tarybos narys, po jo esantis pirmasis savivaldybės tarybos nario mandato negavęs kandidatas. Jeigu kandidatų sąraše nėra kandidatų, galinčių užimti laisvą savivaldybės tarybos nario vietą, savivaldybės tarybos nario mandatas perduodamas kitam sąrašui pagal kandidatų sąrašų eilę, sudarytą po rinkimų mandatams paskirstyti liekanų metodu, tai yra tam kandidatų sąrašui, kuris yra pirmasis po sąrašo, kuris paskutinis gavo mandatą pagal šią eilę, ir savivaldybės tarybos nariu tampa naują mandatą gavusio sąrašo pirmasis savivaldybės tarybos nario mandato negavęs kandidatas. Prieš terminą nutrūkus teritorijos apygardoje išrinkto savivaldybės tarybos nario įgaliojimams, jo vietą užima toje teritorijos apygardoje rinkimuose dalyvavęs, bet mandato negavęs kandidatas, surinkęs daugiausiai rinkėjų balsų.“.

